Le fa go ntse jalo, nte re re gongwe fa o ntse o lwela go kgaotsa jalo, go direga gore o bule aterese nngwe ya Web e e bontshang ditshwantsho tse di hepisang ka phoso. Tswa mo atereseng eo ka yone nako eo! Mme fa go tlhokega, tswala Internet ka boyone! Fa o iphitlhela o raelesega go boela kwa atereseng eo gape, rapela Modimo ka tlhoafalo, o mo kope gore a go thuse go fenya thaelo. Baebele e bolela gore “mo go sengwe le sengwe, a ditōpō tsa lona di itsisiwe Modimo.” Fa o iphitlhela o gatelelwa ke dikakanyo tse di sa siamang, rapela go fitlha o ikutlwa o gololesegile. Mme ‘kagiso ya Modimo e e gaisang kakanyo yotlhe e tla disa pelo ya gago le maatla a gago a mogopolo.’ (Bafilipi 4:6, 7) Gone ke boammaaruri gore o tla tshwanelwa ke go emisetsa dikakanyo tse di sa siamang ka tse di ‘boammaaruri, tse di tsewang masisi, tse di siameng, tse di itshekileng, tse di rategang le tse di buiwang molemo.’—Bafilipi 4:8.